জাতির জনক বঙ্গবন্ধু শেখ মুজিবুর রহমানের ৪৩তম শাহাদাত বার্ষিকী ও জাতীয় শোক দিবসে শোকসভা ও মিলাদ মাহফিলের আয়োজন করেছে বাংলাদেশ ক্রিকেট বোর্ড (বিসিবি)। গতকাল দুপুরে মিরপুর শেরে বাংলা স্টেডিয়ামে বঙ্গবন্ধুর প্রতি শ্রদ্ধা জানিয়ে এক মিনিট নীরবতা পালন ও তার বিদেহী আত্মার মাগফিরাত কামনা করা হয়। দোয়া মাহফিল শেষে দুস্থদের মাঝে খাবার বিতরণ করেন বিসিবি সভাপতি নাজমুল হাসান। এসময় আরও উপস্থিত ছিলেন বিসিবির প্রধান নির্বাহী কর্মকর্তা নিজামউদ্দিন চৌধুরী, ক্রিকেট পরিচালনা বিভাগের চেয়ারম্যান আকরাম খান, মিডিয়া কমিটির চেয়ারম্যান জালাল ইউনুস, বিপিএল গভর্নিং কাউন্সিলের সদস্য সচিব ইসমাইল হায়দার মল্লিক প্রমুখ। শোকসভায় বঙ্গবন্ধুর প্রতি শ্রদ্ধা জানিয়ে বিসিবি সভাপতি বলেছেন, ‘বঙ্গবন্ধু না থাকলে বাংলাদেশ হতো কিনা সন্দেহ। বঙ্গবন্ধুর জন্যই তো এই বাংলাদেশ।’ তিনি আরও বলেছেন, ‘ইতিহাসে ১৫ আগস্টের মতো শোকাবহ দিন আর নেই। আমরা আগেও শোক দিবস পালন করেছি। তবে এবারের মতো এত বড় পরিসরে করা হয়নি। এত মানুষ নিয়ে সুশৃঙ্খলভাবে করতে পারছি বলে ভালো লাগছে।’ বঙ্গবন্ধু ও তার পরিবারের সদস্যদের বর্বরোচিত হত্যাকা-ের তীব্র নিন্দা জানিয়ে নাজমুল হাসান বলেছেন, ‘এই দিনটিতে বঙ্গবন্ধুকে, তার পরিবারকে হত্যা করা হয়েছিল। শেখ কামালের মতো একজন দক্ষ ক্রীড়া সংগঠক, শেখ জামাল ভাই এবং তাদের স্ত্রীদের হত্যা করা হয়েছিল। এমনকি শেখ রাসেলকেও বাদ দেয়নি ঘাতকরা। এর থেকে নিষ্ঠুর, বর্বর হত্যাকা- কল্পনাও করা যায় না।’ বিজ্ঞপ্তি।